proxectonos/corpus_dominio_legal_administrativo_tmp huggingface dataset:
EXTRACTO da Resolución do 11 de xuño de 2019, da Secretaría Xeral da Emigración, pola que se aproban as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas e dos seus descendentes, e se convocan para o ano 2019 (código de procedemento PR937A).
Vicepresidencia e Consellería de Presidencia, Administracións Públicas e Xustiza — III. Outras disposicións — 17/06/2019

BDNS (Identif.): 460757.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:
(http://www.pap.minhap.gob.es/bdnstrans/index):
Primeiro.
Persoas beneficiarias
As persoas que, residindo fóra de España, se establezan na Comunidade Autónoma galega:
1. As persoas galegas e nacidas en Galicia.
2. Os cónxuxes ou persoas con unión análoga á conxugal e os descendentes das persoas galegas e nacidas en Galicia.
3. As persoas beneficiarias das bolsas de excelencia para a mocidade do exterior, convocadas pola Secretaría Xeral da Emigración.
Segundo.
Obxecto
Establecer as bases que regularán o procedemento de concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas e dos seus descendentes, que se establezan como persoas traballadoras autónomas ou por conta propia, ou como socias traballadoras mercantís, de sociedades laborais ou cooperativas de traballo asociado.
Terceiro.
Bases reguladoras
Resolución do 11 de xuño de 2019, da Secretaría Xeral da Emigración, pola que se aproban as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas e dos seus descendentes, e se convocan para o ano 2019 (código de procedemento PR937A).
Cuarto.
Importe
Para a concesión destas subvencións destinarase un crédito total de 196.750 euros con cargo á aplicación orzamentaria 04.30.312C.470.0.
Quinto.
Prazo de presentación de solicitudes
O prazo de presentación de solicitudes comezará a partir do día seguinte ao da publicación desta resolución no
Diario Oficial de Galicia
e rematará o 30 de setembro de 2019.
Santiago de Compostela, 11 de xuño de 2019
RESOLUCIÓN do 7 de xuño de 2019 pola que se lles dá publicidade aos convenios de colaboración subscritos no terceiro cuadrimestre do exercicio 2018.
Instituto Galego de Promoción Económica — III. Outras disposicións — 17/06/2019

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), establece que as entidades de dereito público vinculadas ou dependentes da Comunidade Autónoma de Galicia deberán publicar no
Diario Oficial de Galicia
unha relación dos convenios de colaboración asinados.
Polo que antecede, en virtude das facultades que teño concedidas,
Único. Facer pública a relación dos convenios subscritos polo Instituto Galego de Promoción Económica no terceiro cuadrimestre do exercicio 2018, que se anexa a esta resolución.
Santiago de Compostela, 7 de xuño de 2019
DECRETO 64/2019, do 13 de xuño, polo que se dispón que cese José Alfonso Marnotes González como director xeral de Orientación e Promoción Laboral.
Consellería de Economía, Emprego e Industria — II. Autoridades e persoal — 14/06/2019

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Economía, Emprego e Industria, e logo de deliberación do Consello da Xunta de Galicia, na súa reunión do día trece de xuño de dous mil dezanove,
Que cese, por petición propia, José Alfonso Marnotes González como director xeral de Orientación e Promoción Laboral, agradecéndolle os servizos prestados.
Santiago de Compostela, trece de xuño de dous mil dezanove
ORDE do 5 de xuño de 2019 pola que se determina a época de perigo alto de incendios.
Consellería do Medio Rural — III. Outras disposicións — 13/06/2019

O artigo 9 da Lei 3/2007, do 9 de abril, de prevención e defensa contra os incendios forestais de Galicia, establece que, en consideración aos antecedentes e datos históricos sobre o risco de aparición de incendios forestais en Galicia e sobre a incidencia das variables meteorolóxicas no comportamento do lume, a consellería con competencias en materia forestal definirá a época de perigo alto, que condicionará a intensidade das medidas que se vaian adoptar para a defensa do territorio de Galicia.
As análises espazo-temporais dos lumes forestais en Galicia nos últimos vinte anos reflicten dúas épocas cun incremento notable da actividade incendiaria e, polo tanto, débense considerar como épocas de perigo alto de incendios:
– Unha época fixa no período estival, que se corresponde normalmente coa campaña de incendios, durante os meses de xullo, agosto e setembro.
– Unha época variable, cunha duración aproximada dun mes, que oscila normalmente entre os meses de febreiro, marzo, abril, xuño e outubro.
Nestas épocas o despregamento de medios de extinción e alerta deberá ser máximo, en función dos índices de risco.
A ampliación como período de perigo alto da época fixa no período estival, así como a declaración como perigo alto da época variable, requiren de mecanismos áxiles e eficaces que permitan dar a coñecer estas circunstancias de modo inmediato aos medios implicados nos traballos de prevención e defensa contra incendios forestais, xa que os índices de risco de incendios e as predicións meteorolóxicas de que se dispón na actualidade só permiten facer previsións fiables como máximo a tres días. Por isto, procede establecer un medio dotado de maior celeridade que permita o coñecemento xeral e a adecuada publicidade da previsión de novos períodos para ofrecer maior seguridade e garantías aos cidadáns.
Con base no exposto, e ao abeiro do establecido na Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Época de perigo alto de incendios
Decláranse como época de perigo alto de incendios forestais durante o ano 2019 as datas comprendidas entre o 1 de xullo e o 30 de setembro.
Disposición derradeira primeira.
Facultade de desenvolvemento
Facúltase o director xeral de Defensa do Monte para ditar cantas instrucións sexan precisas para modificar as ditas datas e declarar como perigo alto outras épocas do ano, cando as condicións meteorolóxicas ou outras circunstancias agraven o risco de incendios.
Disposición derradeira segunda.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 5 de xuño de 2019
DECRETO 63/2019, do 29 de maio, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción do itinerario peonil e ciclista na AC-163 en Fontán (puntos quilométricos 1+280-1+840) e na AC-182, treito Mandín-As Torres (puntos quilométricos 2+460-2+860), no concello de Sada (clave AC/16/094.06).
Consellería de Infraestruturas e Mobilidade — III. Outras disposicións — 13/06/2019

Antecedentes:
Primeiro. O día 6 de setembro de 2018 publicouse no
Diario Oficial de Galicia
(núm. 170) o Anuncio do 29 de agosto de 2018 polo que se somete ao trámite de información pública o proxecto de construción do itinerario peonil e ciclista na AC-163 en Fontán (puntos quilométricos 1+280-1+840) e na AC-182, treito Mandín-As Torres (puntos quilométricos 2+460-2+860), de clave: AC/16/094.06, así como a relación individual de bens, dereitos e propietarios afectados polo proxecto referenciado.
Segundo. Tras a análise do informe e os certificados presentados, o 23 de abril de 2019 apróbase o expediente de información pública e definitivamente o proxecto de construción do itinerario peonil e ciclista na AC-163 en Fontán (puntos quilométricos 1+280-1+840) e na AC-182, treito Mandín-As Torres (puntos quilométricos 2+460-2+860), de clave: AC/16/094.06.
Este proxecto de construción ten por obxecto a execución dunha senda nas estradas AC-163 e AC-182, nos municipios de Sada e Oleiros, cuns beneficios esperados, entre outros, como a mellora da mobilidade, a mellora da calidade do aire, da saúde, da igualdade e benestar da economía, do patrimonio e do urbanismo.
A competencia para a execución da expropiación forzosa, no ámbito das estradas non incorporadas á rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do punto dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade e logo da deliberación do Consello da Xunta de Galicia na súa reunión do día vinte e nove de maio de dous mil dezanove,
Artigo único
Declarar, en concreto, a utilidade pública e a necesidade de urxente ocupación, para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción do itinerario peonil e ciclista na AC-163 en Fontán (puntos quilométricos 1+280-1+840) e na AC-182, treito: Mandín-As Torres (puntos quilométricos 2+460-2+860), de clave: AC/16/094.06.
Santiago de Compostela, vinte e nove de maio de dous mil dezanove
DECRETO 62/2019, do 6 de xuño, polo que se concede a Medalla Castelao.
Vicepresidencia e Consellería de Presidencia, Administracións Públicas e Xustiza — III. Outras disposicións — 13/06/2019

En atención aos méritos que neles concorren, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día seis de xuño de dous mil dezanove, concédeselle a Medalla Castelao a:
– María G. Crespo Leiro
– Jeanne Picard Mahaut
– Teresa Portela Rivas
– Benedicta Sánchez Vila
– Redeiras de Galicia
Santiago de Compostela, seis de xuño de dous mil dezanove
RESOLUCIÓN do 14 de xuño de 2019 pola que se amplía o crédito orzamentario existente para a concesión das axudas previstas na Resolución do 15 de xaneiro de 2019 pola que se establecen as bases reguladoras para a concesión, en réxime de concorrencia competitiva, de subvencións para actuacións de mellora das infraestruturas dos establecementos turísticos de aloxamento da Comunidade Autónoma de Galicia e se establece a súa convocatoria para o ano 2019.
Axencia Turismo de Galicia — III. Outras disposicións — 19/06/2019

O 28 de xaneiro de 2019 publicouse no
Diario Oficial de Galicia
, núm. 19, a Resolución do 15 de xaneiro de 2019 pola que se establecen as bases reguladoras para a concesión, en réxime de concorrencia competitiva, de subvencións para actuacións de mellora das infraestruturas dos establecementos turísticos de aloxamento da Comunidade Autónoma de Galicia e se establece a súa convocatoria para o ano 2019.
Tal e como consta na parte expositiva da citada resolución, o financiamento desta convocatoria faise con cargo aos orzamentos da Axencia Turismo de Galicia para o ano 2019.
No artigo 3.1 das citadas bases reguladoras prevese que as subvencións obxecto da devandita convocatoria se financiarán cun crédito de 1.000.000 € con cargo á aplicación orzamentaria 11.A2 761A 770.0, proxecto 2015 00005, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, de conformidade co disposto no artigo 30 do Regulamento da Lei 9/2007 de subvencións de Galicia, aprobado polo Decreto 11/2009, do 8 de xaneiro, o que poderá dar lugar á concesión de máis subvencións, de acordo coa orde de prelación de solicitantes que resulte da aplicación dos criterios do artigo 12.
Segundo se establece no citado artigo 30 do Regulamento da Lei de subvencións de Galicia, nestes casos o órgano concedente deberá publicar a ampliación de crédito nos mesmos medios en que publicou a convocatoria sen que esta publicación implique unha apertura do prazo para presentar novas solicitudes nin o inicio de novo cómputo dos prazos para resolver.
Tendo en conta que existe crédito susceptible de ser utilizado para este fin como consecuencia dunha maior dispoñibilidade orzamentaria, e o elevado volume de solicitudes recibidas en relación co orzamento dispoñible, considérase conveniente ampliar o importe inicial en 250.000 € de maneira que se poidan atender un maior número de solicitudes presentadas.
De acordo co anterior, unha vez declarada a dispoñibilidade de crédito, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
1. Ampliar a dotación de fondos inicialmente prevista nesta convocatoria na contía de 250.000 €, polo que o crédito orzamentario total asignado para estas axudas tras esta ampliación con cargo á aplicación orzamentaria 11.A2 761A 770.0, proxecto 2015 00005, ascende a 1.250.000 €.
2. Esta modificación, unha vez publicada no
Diario Oficial de Galicia
, non implicará apertura dun novo prazo para presentar novas solicitudes.
Santiago de Compostela, 14 de xuño de 2019
RESOLUCIÓN do 5 de xuño de 2019, da Secretaría Xeral de Emprego, pola que se dá publicidade ás axudas concedidas ao abeiro da Orde do 11 de xullo de 2017 pola que se establecen as bases reguladoras do Programa do bono das persoas autónomas, e se procede á súa convocatoria para o ano 2017 (código de procedemento TR341Q) (Diario Oficial de Galicia número 144, do 31 de xullo).
Consellería de Economía, Emprego e Industria — III. Outras disposicións — 19/06/2019

En cumprimento do disposto no artigo 15.1 da Lei 9/2007, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo á aplicación orzamentaria 09.40.322C.470.6, ao abeiro da Orde do 11 de xullo de 2017 pola que se establecen as bases reguladoras do Programa do bono das persoas autónomas, e se procede á súa convocatoria para o ano 2017 (código de procedemento TR341Q).
Convocatoria: Orde do 11 de xullo de 2017 pola que se establecen as bases reguladoras do Programa do bono das persoas autónomas, e se procede á súa convocatoria para o ano 2017 (código de procedemento TR341Q) (
Diario Oficial de Galicia
número 144, do 31 de xullo).
Santiago de Compostela, 5 de xuño de 2019
RESOLUCIÓN do 5 de xuño de 2019, da Secretaría Xeral de Emprego, pola que se dá publicidade ás axudas concedidas ao abeiro da Orde do 9 de agosto de 2017 pola que se establecen as bases reguladoras, de carácter permanente, que rexerán as axudas para ampliar a redución das cotas da Seguridade Social para a consolidación do traballo autónomo, e se procede á súa convocatoria para o ano 2017 (Diario Oficial de Galicia número 160, do 24 de agosto).
Consellería de Economía, Emprego e Industria — III. Outras disposicións — 19/06/2019

En cumprimento do disposto no artigo 15.1 da Lei 9/2007, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo á aplicación orzamentaria 09.40.322C.470.6, ao abeiro da Orde do 9 de agosto de 2017 pola que se establecen as bases reguladoras, de carácter permanente, que rexerán as axudas para ampliar a redución das cotas da Seguridade Social para a consolidación do traballo autónomo, e se procede á súa convocatoria para o ano 2017 (código de procedemento TR341P).
Convocatoria: Orde do 9 de agosto de 2017 pola que se establecen as bases reguladoras, de carácter permanente, que rexerán as axudas para ampliar a redución das cotas da Seguridade Social para a consolidación do traballo autónomo, e se procede á súa convocatoria para o ano 2017 (Diario Oficial de Galicia número 160, do 24 de agosto).
Santiago de Compostela, 5 de xuño de 2019
RESOLUCIÓN do 16 de maio de 2019 pola que se publica o plan de estudos de máster universitario en Comunicación en Medios Sociais e Creación de Contidos Dixitais.
Universidade de Vigo — III. Outras disposicións — 12/06/2019

Obtida a verificación do plan de estudos polo Consello de Universidades, logo de informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 3 de agosto de 2018 (publicado no
Boletín Oficial del Estado
do 7 de setembro por Resolución do secretario xeral de universidades do 29 de agosto de 2018).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2008, resolve publicar o plan de estudos conducente á obtención do título oficial de máster universitario en Comunicación en Medios Sociais e Creación de Contidos Dixitais pola Universidade de Vigo.
Vigo, 16 de maio de 2019
Rama de coñecemento: Ciencias Sociais e Xurídicas.
Universidades participantes: Universidade de Vigo.
Cadro 1. Distribución de créditos ECTS segundo o tipo de materia.
Cadro 2. Materias, créditos e módulos do máster.
Para a obtención do título de máster universitario en Comunicación en Medios Sociais e Creación de Contidos Dixitais, o alumnado deberá superar os 60 ECTS dos que consta o máster.
RESOLUCIÓN do 20 de maio de 2019, conxunta da Consellería de Educación, Universidade e Formación Profesional e do Instituto Galego do Consumo e da Competencia, pola que se publica a relación dos premios da fase autonómica do concurso sobre consumo responsable e calidade de vida Consumópolis-14, Pola túa seguridade: sabes o que consomes?.
Instituto Galego do Consumo e da Competencia — III. Outras disposicións — 12/06/2019

Mediante a Resolución conxunta do 5 de marzo de 2019 (DOG núm. 58, do luns, 25 de marzo) convocouse a fase autonómica do concurso sobre consumo responsable e calidade de vida: Consumópolis-14, Pola túa seguridade: sabes o que consomes?.
Vista a proposta efectuada polo xurado mencionado no artigo 18 da citada resolución, relativa á selección dos traballos presentados segundo os criterios previstos no artigo 19, procede a súa publicación de conformidade coa mesma. Na súa virtude,
Facer pública a relación dos premios concedidos na fase autonómica do concurso sobre consumo responsable e calidade de vida Consumópolis-14, Pola túa seguridade: sabes o que consomes?, que se relacionan no anexo desta resolución, facendo constar que os clasificados en primeiro lugar en cada unha das categorías representarán á Comunidade Autónoma na fase estatal do concurso.
Santiago de Compostela, 27 de maio de 2019
RESOLUCIÓN do 16 de maio de 2019 pola que se publica o plan de estudos de máster universitario en Ciberseguridade (máster conxunto das universidades de Vigo e A Coruña).
Universidade de Vigo — III. Outras disposicións — 12/06/2019

Obtida a verificación do plan de estudos polo Consello de Universidades, logo de informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 5 de outubro de 2018 (publicado no
Boletín Oficial del Estado
do 21 de decembro por Resolución do secretario xeral de universidades do 26 de novembro de 2018).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2008, resolve publicar o plan de estudos conducente á obtención do título oficial de máster universitario en Ciberseguridade pola Universidade de Vigo e a Universidade da Coruña.
Vigo, 16 de maio de 2019
Rama de coñecemento: Enxeñaría e Arquitectura.
Universidades participantes: Universidade de Vigo e Universidade da Coruña.
Cadro 1. Distribución de créditos ECTS segundo o tipo de materia.
Cadro 2. Materias, créditos e módulos do máster.
Para a obtención do título de máster universitario en Ciberseguridade, o alumnado deberá superar os 90 ECTS dos que consta o máster.
RESOLUCIÓN do 16 de maio de 2019 pola que se publica o plan de estudos de máster universitario en Economía (máster conxunto das universidades de Vigo, A Coruña e Santiago de Compostela).
Universidade de Vigo — III. Outras disposicións — 12/06/2019

Obtida a verificación do plan de estudos polo Consello de Universidades, logo de informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 3 de agosto de 2018 (publicado no
Boletín Oficial del Estado
do 7 de setembro por Resolución do secretario xeral de universidades do 29 de agosto de 2018).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2008, resolve publicar o plan de estudos conducente á obtención do título oficial de máster universitario en Economía pola Universidade de Vigo, a Universidade de Santiago de Compostela e a Universidade da Coruña.
Vigo, 16 de maio de 2019
Rama de coñecemento: Ciencias Sociais e Xurídicas.
Universidades participantes: Universidade de Vigo, Universidade da Coruña e Universidade de Santiago de Compostela.
Cadro 1. Distribución de créditos ECTS segundo o tipo de materia.
Cadro 2. Materias, créditos e módulos do máster.
Para a obtención do título de máster universitario en Economía, o alumnado deberá superar os 60 ECTS dos que consta o máster.
CORRECCIÓN DE ERROS. Resolución do 22 de maio de 2019 pola que se publica a oferta de emprego público de estabilización de prazas de persoal de administración e servizos para o ano 2019.
Universidade da Coruña — III. Outras disposicións — 12/06/2019

Advertido un erro no anexo (Oferta estabilización) da citada resolución, publicada no Diario Oficial de Galicia número 105, do mércores 5 de xuño de 2019, a Reitoría da Universidade da Coruña, no uso das atribucións conferidas no artigo 36 dos estatutos desta universidade, aprobados polo Decreto 101/2004, do 13 de maio, modificados polo Decreto 194/2007, do 11 de outubro, resolve que se publique a seguinte corrección:
Onde di:
Debe dicir:
RESOLUCIÓN do 29 de maio de 2019 pola que se prorroga a vixencia do encargo á empresa pública Empresa de Transformación Agraria, S.A., S.M.E., M.P. (Tragsa) para a execución dos traballos descritos no prego de prescricións técnicas do expediente relativo á demolición do antigo Hospital Xeral de Lugo.
Consellería de Sanidade — III. Outras disposicións — 12/06/2019

I. Mediante a Resolución do 21 de novembro de 2018 (feita pública no DOG nº 225, do 26 de novembro) encargouse á empresa pública Empresa de Transformación Agraria, S.A., S.M.E., M.P. (Tragsa), como medio propio personificado, a execución dos traballos descritos no prego de prescricións técnicas do expediente relativo á demolición do antigo Hospital Xeral de Lugo.
II. De conformidade co establecido na condición básica número 6 (Duración) o encargo tiña prevista unha vixencia de sete meses contados desde a sinatura da acta de reformulo, podendo ser acordadas as prórrogas do prazo de execución que sexan necesarias sempre e cando estivesen xustificadas as causas do atraso e sen que supuxese en ningún caso incremento do importe total do encargo.
III. A acta de reformulo asinouse o 5 de decembro de 2018, polo que a vixencia prevista inicialmente para o encargo remataría o vindeiro 4 de xullo de 2019.
IV. Por escrito do 25 de abril de 2019, o xerente de zona de Transformación Agraria, S.A., S.M.E., M.P. (Tragsa) solicitou formalmente unha prórroga de tres meses con respecto ao prazo inicial de finalización do encargo, xustificando as causas do atraso na execución das obras na complexidade das operacións de demolición manual e desmontaxe de instalacións, na segregación de todos os materiais para a súa adecuada xestión como residuos ou materiais alleables, e nos atrasos administrativos na obtención das autorizacións dos plans de traballo para a realización dos labores de desamiantado, circunstancias todas elas dificilmente previsibles inicialmente.
Á vista destas circunstancias e no exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia, e o artigo 4 do Decreto 43/2013, do 21 de febreiro, polo que se establece a estrutura orgánica do Servizo Galego de Saúde,
Prorrogar, por un período de tres meses, a vixencia do encargo á empresa pública Empresa de transformación Agraria, S.A., S.M.E., M.P. (Tragsa), como medio propio personificado, para a execución dos traballos descritos no prego de prescricións técnicas do expediente relativo á demolición do antigo Hospital Xeral de Lugo, cuxa vixencia rematará o vindeiro 4 de outubro de 2019, mantendo inalteradas o resto das condicións previstas para o encargo na Resolución do 21 de novembro de 2018.
Santiago de Compostela, 29 de maio de 2019
RESOLUCIÓN do 24 de maio de 2019, da Secretaría Xeral de Emprego, pola que se dispón a inscrición no rexistro e a publicación, no Diario Oficial de Galicia, do acordo da comisión paritaria do convenio colectivo de guindastres móbiles autopropulsados de Galicia, polo que se aproba a actualización das táboas salariais do ano 2019.
Consellería de Economía, Emprego e Industria — III. Outras disposicións — 12/06/2019

Visto o acordo da comisión paritaria do convenio colectivo de guindastres móbiles autopropulsados de Galicia polo que se actualizan as táboas salariais do ano 2019, subscrito entre AERGAG e as organizacións sindicais CC.OO. e UGT, na reunión que tivo lugar o 13 de marzo de 2019, e de conformidade co disposto no artigo 90.2 e 3 do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo,
A Secretaría Xeral de Emprego
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (Regcon).
Segundo. Dispoñer a súa publicación no
Diario Oficial de Galicia
.
Santiago de Compostela, 24 de maio de 2019
En Santiago de Compostela, ás 11.00 horas do día 13 de marzo de 2019, na sede do Consello Galego de Relacións Laborais, reúnense as persoas a continuación mencionadas que forman a comisión paritaria do convenio colectivo de guindastres móbiles autopropulsados de Galicia.
Reúnese esta comisión paritaria para o efecto de actualizar as táboas salariais do convenio colectivo de guindastres móbiles autopropulsados de Galicia do ano 2019. Logo das oportunas deliberacións e debate sobre a cuestión obxecto da reunión, esta comisión paritaria
Primeiro. As táboas salariais do ano 2019 actualizaranse segundo o previsto no convenio colectivo de aplicación para o sector, cun incremento do 1,2 %, que se corresponde co incremento do IPC real do ano 2018. O incremento terá efectos a partir do 1 de xaneiro de 2019. As ditas táboas, debidamente actualizadas achéganse como anexo á presente acta.
Segundo. Delegar no funcionario do Consello Galego de Relacións Laborais, Ignacio Bouzada Gil, a realización dos trámites necesarios para proceder ao rexistro, depósito e publicación deste acordo ante a autoridade laboral competente.
E non habendo máis asuntos que tratar, remata a reunión ás 12.15 horas, e as partes asinan a presente acta en proba de conformidade.
EXTRACTO da Orde do 3 de xuño de 2019 pola que se establecen as bases reguladoras do II Premio CGAC de investigación e ensaio sobre arte contemporánea e se convoca para o ano 2019 (código de procedemento CT143A).
Consellería de Cultura e Turismo — III. Outras disposicións — 14/06/2019

BDNS (Identif.): 460814.
De conformidade co previsto nos artigos 17.3.b) e 20.8.a) da Lei 38/2003, do 11 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans).
Primeiro. Beneficiarias
Pode participar no Premio CGAC de investigación e ensaio sobre arte contemporánea calquera persoa física, maior de idade, que presente un texto inédito en galego relacionado con labores de investigación e produción de pensamento en arte contemporánea.
Segundo. Obxecto e finalidade
Tendo en conta a escaseza actual de canles especializadas en Galicia para publicar textos sobre arte contemporánea, o Premio CGAC de investigación e ensaio sobre arte contemporánea ten por obxecto contribuír á investigación e produción de pensamento en arte contemporánea a través da presentación de traballos que sexan inéditos e redactados en lingua galega.
Terceiro. Bases reguladoras
Orde do 3 de xuño de 2019 pola que se establecen as bases reguladoras do II Premio CGAC de investigación e ensaio sobre arte contemporánea e se convoca para o ano 2019 (código de procedemento CT143A) (http://cgac.xunta.gal/).
Cuarto. Contía
Outorgarase un só premio por un importe de tres mil euros (3.000,00 €).
Quinto. Prazo de presentación de solicitudes
O prazo de presentación de solicitudes finaliza o 15 de outubro de 2019. Con todo, se o período de presentación resulta inferior a un mes, as solicitudes poderanse presentar no prazo dun mes a partir do día seguinte ao da publicación da orde de convocatoria no
Diario Oficial de Galicia
.
Santiago de Compostela, 3 de xuño de 2019
RESOLUCIÓN do 6 de xuño de 2019 pola que se dá publicidade dos beneficiarios das axudas concedidas ao abeiro da Orde do 21 de decembro de 2018 pola que se establecen as bases reguladoras e se convocan subvencións en réxime de concorrencia competitiva, destinadas á creación ou mellora de infraestruturas nos concellos de Galicia con poboación inferior a 50.000 habitantes, para o ano 2019 (código de procedemento MT300A).
Consellería de Medio Ambiente, Territorio e Vivenda — III. Outras disposicións — 14/06/2019

De conformidade co disposto no artigo 15 da Lei 9/2007, do 13 de xuño, de subvencións de Galicia, no artigo 17 da Lei 1/2016, do 18 de xaneiro, de transparencia e bo goberno, por medio desta resolución, publícanse as axudas outorgadas pola Consellería de Medio Ambiente, Territorio e Vivenda ao abeiro da Orde do 21 de decembro de 2018 pola que se establecen as bases reguladoras e se convocan subvencións en réxime de concorrencia competitiva, destinadas á creación ou mellora de infraestruturas nos concellos de Galicia con poboación inferior a 50.000 habitantes, para o ano 2019 (código de procedemento MT300A).
a) Norma reguladora da convocatoria: Orde do 21 de decembro de 2018 pola que se establecen as bases reguladoras e se convocan subvencións en réxime de concorrencia competitiva, destinadas á creación ou mellora de infraestruturas nos concellos de Galicia con poboación inferior a 50.000 habitantes, para o ano 2019 (código de procedemento MT300A).
b) Aplicación orzamentaria: 2019 07 04 521A 7620 (proxecto 2015 00235).
c) Crédito orzamentario: 2.446.400,00 €, distribuídos nas seguintes anualidades:
2019: 822.500,00 €.
2020: 1.623.900,00 €.
d) Destinatarios: concellos da Comunidade Autónoma de Galicia con poboación inferior a 50.000 habitantes.
e) Finalidade: creación ou mellora de infraestruturas, dotacións e instalacións vinculadas á prestación dos servizos municipais.
f) Beneficiarios e importe das axudas:
A axuda económica será o 80 % do investimento subvencionable, co límite máximo de noventa e seis mil oitocentos euros (96.800,00 €) por concello (IVE incluído), ata o esgotamento do crédito.
Santiago de Compostela, 6 de xuño de 2019
RESOLUCIÓN do 13 de xuño de 2019 pola que se ordena a publicación do Acordo do Consello da Xunta de Galicia do 13 de xuño de 2019 polo que se aproba a modificación da relación de postos de traballo da Consellería de Facenda.
Consellería de Facenda — III. Outras disposicións — 14/06/2019

A aprobación da relación de postos de traballo da Consellería de Facenda xustifícase polos cambios de estrutura que tiveron lugar desde a súa aprobación e as necesidades funcionais e organizativas actuais.
Adáptanse os postos de traballo aos corpos/escalas previstos na Lei 2/2015, do 29 de abril, do emprego público de Galicia (DOG núm. 82, do 4 de maio), así como ao establecido na Orde da Consellería de Facenda do 10 de maio de 2017, pola que se modifica a Orde do 21 de novembro de 1989 pola que se fixan os criterios xerais para a elaboración das relacións de postos de traballo da Comunidade Autónoma de Galicia e se aproba o modelo e se ditan instrucións para o cubrir (DOG núm. 90, do 11 de maio de 2017).
En consecuencia, por proposta da Consellería de Facenda, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 13 de xuño de 2019, adoptou o seguinte
Primeiro. Apróbase a modificación da relación de postos de traballo da Consellería de Facenda, nos termos que se sinalan nos anexos a este acordo, como consecuencia das súas necesidades funcionais e organizativas actuais.
Segundo. Ordénase a súa publicación no
Diario Oficial de Galicia
para os efectos da entrada en vigor a partir do día seguinte ao da súa publicación.
Visto o Acordo adoptado polo Consello da Xunta de Galicia na súa reunión do 13 de xuño de 2019, relativo á aprobación da relación de postos de traballo da Consellería de Facenda, coa finalidade de cumprir o dito acordo, de conformidade coa Orde da Consellería de Facenda do 8 de xullo de 2013 sobre delegación de competencias na Dirección Xeral da Función Pública (DOG núm. 136, do 18 de xullo), dispoño que se publique no
Diario Oficial de Galicia
como anexo a esta resolución.
Santiago de Compostela, 13 de xuño de 2019
ORDE do 11 de xuño de 2019 pola que se modifica a Orde do 3 de abril de 2019 pola que se aproban as bases reguladoras e se convocan os Premios de Responsabilidade Social Empresarial de Galicia (Premios RSE Galicia).
Consellería de Economía, Emprego e Industria — III. Outras disposicións — 14/06/2019

A Orde do 3 de abril de 2019 pola que se aproban as bases reguladoras e se convocan os Premios de Responsabilidade Social Empresarial de Galicia (Premios RSE Galicia), publicada no
Diario Oficial de Galicia
o 16 de abril de 2019, establece, no seu artigo 6, o prazo para a presentación de candidaturas, o cal remata o 17 de xuño de 2019.
Tendo en conta as modificacións introducidas na normativa de aplicación respecto á tipoloxía de premios despois da publicación dun novo decreto, considérase conveniente a ampliación do dito prazo, que non prexudica dereitos de terceiros, co obxecto de impulsar a función de fomento e recoñecemento daquelas empresas que xestionan a súa actuación baixo os principios da RSE.
Polo exposto, en exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa presidencia,
Artigo único.
Modificación do parágrafo 1 do artigo 6 da Orde do 3 de abril de 2019 pola que se aproban as bases reguladoras e se convocan os Premios de Responsabilidade Social Empresarial de Galicia (Premios RSE Galicia)
O parágrafo 1 do artigo 6 da dita orde queda redactado como segue:
1. O prazo de presentación das candidaturas finalizará o día 17 de xullo de 2019.
Disposición derradeira única.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 11 de xuño de 2019
RESOLUCIÓN do 14 de xuño de 2019 pola que se ordena a publicación do Acordo do Consello da Xunta de Galicia do 13 de xuño de 2019 polo que se aproban a relación de postos de traballo e o cadro de persoal do organismo autónomo Instituto de Estudos do Territorio.
Consellería de Facenda — III. Outras disposicións — 19/06/2019

A aprobación da relación de postos de traballo e do cadro de persoal do organismo autónomo Instituto de Estudos do Territorio xustifícase polos cambios de estrutura que tiveron lugar desde a súa aprobación e polas necesidades funcionais e organizativas actuais.
Adáptanse os postos de traballo aos corpos/escalas previstos na Lei 2/2015, do 29 de abril, do emprego público de Galicia (DOG núm. 82, do 4 de maio) así como ao establecido na Orde da Consellería de Facenda do 10 de maio de 2017, pola que se modifica a Orde do 21 de novembro de 1989 pola que se fixan os criterios xerais para a elaboración das relacións de postos de traballo da Comunidade Autónoma de Galicia e se aproba o modelo e se ditan instrucións para o cubrir (DOG núm. 90, do 11 de maio de 2017).
En consecuencia, por proposta da Consellería do organismo autónomo Instituto de Estudos do Territorio, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 13 de xuño de 2019, adoptou o seguinte
Primeiro. Aprobar a relación de postos de traballo do organismo autónomo Instituto de Estudos do Territorio nos termos que se sinalan no anexo I deste acordo, como consecuencia das súas necesidades funcionais e organizativas actuais.
Segundo. Aprobar o cadro de persoal do organismo autónomo Instituto de Estudos do Territorio nos termos que se sinalan no anexo II deste acordo.
Terceiro. Ordenar a súa publicación no
Diario Oficial de Galicia
para os efectos da entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do 13 de xuño de 2019, relativo á aprobación da relación de postos de traballo e o cadro de persoal do organismo autónomo Instituto de Estudos do Territorio, coa finalidade de cumprir o dito acordo, de conformidade coa Orde da Consellería de Facenda do 8 de xullo de 2013 sobre delegación de competencias na Dirección Xeral da Función Pública (DOG núm. 136, do 18 de xullo), dispoño que se publique no
Diario Oficial de Galicia
como anexo a esta resolución.
Santiago de Compostela, 14 de xuño de 2019
ORDE do 24 de maio de 2019 pola que se modifica a autorización, por cambio de titularidade, do centro privado Santa Teresa de Jesús, de Ourense.
Consellería de Educación, Universidade e Formación Profesional — III. Outras disposicións — 11/06/2019

A representante legal do centro privado (CPR) Santa Teresa de Jesús, de Ourense, solicita o cambio de titularidade a favor da Fundación Vedruna Educación.
Mediante escritura pública notarial do 22 de marzo de 2019, a Fundación Educarte, titular do mencionado centro docente, fusionase coa Fundación Vedruna Educación.
De conformidade coa solicitude de cambio de titularidade formulada e logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
DISPOÑO:
Artigo 1. Cambio de titularidade
Autorizar o cambio de titularidade do centro privado Santa Teresa de Jesús, de Ourense, código 32008513, a favor da Fundación Vedruna Educación, con efectos do 1 de setembro de 2019.
O cambio de titularidade non afectará o réxime de funcionamento do centro.
Artigo 2. Inscrición no rexistro
Esta orde dará lugar á correspondente inscrición no Rexistro de Centros da Consellería de Educación, Universidade e Formación Profesional.
Artigo 3. Modificación da autorización
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de maio de 2019
ORDE do 24 de maio de 2019 pola que se modifica a autorización, por cambio de titularidade, do centro privado María Inmaculada, de Vigo.
Consellería de Educación, Universidade e Formación Profesional — III. Outras disposicións — 11/06/2019

A representante legal do centro privado (CPR) María Inmaculada, de Vigo, solicita o cambio de titularidade a favor da Fundación Vedruna Educación.
Mediante escritura pública notarial do 22 de marzo de 2019, a Fundación Educarte, titular do mencionado centro docente, fusionase coa Fundación Vedruna Educación.
De conformidade coa solicitude de cambio de titularidade formulada e logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
DISPOÑO:
Artigo 1. Cambio de titularidade
Autorizar o cambio de titularidade do centro privado María Inmaculada, de Vigo, código 36011166, a favor da Fundación Vedruna Educación, con efectos do 1 de setembro de 2019.
O cambio de titularidade non afectará o réxime de funcionamento do centro.
Artigo 2. Inscrición no rexistro
Esta orde dará lugar á correspondente inscrición no Rexistro de Centros da Consellería de Educación, Universidade e Formación Profesional.
Artigo 3. Modificación da autorización
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de maio de 2019
CORRECCIÓN DE ERROS. Orde do 12 de abril de 2019 pola que se establece o procedemento de recoñecemento e validación previsto no Decreto 70/2017, do 13 de xullo, polo que se regula a formación en igualdade e prevención e loita contra a violencia de xénero do persoal ao servizo da Administración da Comunidade Autónoma de Galicia, e se regula o Rexistro de persoal docente acreditado para impartir a formación en materia de igualdade e prevención e loita contra a violencia de xénero (códigos de procedemento SI500A e SI500B).
Vicepresidencia e Consellería de Presidencia, Administracións Públicas e Xustiza — I. Disposicións xerais — 21/06/2019

Advertidos erros na orde antedita, publicada no
Diario Oficial de Galicia
nº 86, do 7 de maio de 2019, faise a corrección seguinte:
Na páxina 21731 onde di: «no artigo 8.2 desta orde», debe dicir: «no artigo 9.2 desta orde».
Na páxina 21732 onde di: «1. O profesorado que imparta», debe dicir: «O profesorado que imparta».
RESOLUCIÓN do 6 de xuño de 2019 pola que se lles dá publicidade aos convenios de colaboración subscritos no terceiro cuadrimestre do ano 2018 e primeiro cuadrimestre do ano 2019.
Instituto Galego do Consumo e da Competencia — III. Outras disposicións — 20/06/2019

De acordo co previsto no artigo 15.2 da Lei 1/2016, do 18 de xaneiro, de transparencia e bo goberno, dispoño dar publicidade aos convenios de colaboración subscritos polo Instituto Galego do Consumo e da Competencia dentro do terceiro cuadrimestre do ano 2018 e primeiro cuadrimestre do ano 2019, que se incorporan como anexo a esta resolución.
O que se fai público para xeral coñecemento.
Santiago de Compostela, 6 de xuño de 2019
ORDE do 11 de xuño de 2019 pola que se nomean os membros do Consello Asesor do Centro Galego de Arte Contemporánea (CGAC).
Consellería de Cultura e Turismo — II. Autoridades e persoal — 24/06/2019

O Consello Asesor do Centro Galego de Arte Contemporánea é o órgano colexiado de consulta e asesoramento da Consellería de Cultura e Turismo nos asuntos relacionados coas competencias do Centro Galego de Arte Contemporánea.
O Decreto 163/2018, do 13 de decembro, polo que se establece a estrutura orgánica da Consellería de Cultura e Turismo determina no artigo 4 a composición do Consello Asesor e dispón que lle corresponde ao Conselleiro de Cultura e Turismo a designación dos membros do Consello Asesor do Centro Galego de Arte Contemporánea, precisándose que tres vogais serán nomeados logo da proposta das entidades e institucións culturais vinculadas coa creación cultural contemporánea e outros tres vogais designaranse entre persoas de recoñecido prestixio no ámbito artístico.
En virtude do anterior, unha vez feitas as propostas correspondentes e de conformidade coas atribucións que me confire o artigo 34 da a Lei 1/1983, do 22 de febreiro, de normas reguladoras da Xunta e do seu presidente, e o artigo 4 do Decreto 163/2018, do 13 de decembro,
DISPOÑO:
Artigo 1
Nomear como membros do Consello Asesor do Centro Galego de Arte Contemporánea ás persoas que se relacionan a continuación:
Presidente: a persoa que desempeñe o cargo de conselleiro/a de Cultura e Turismo.
Vicepresidente: a persoa que desempeñe o cargo de director/a de Políticas Culturais.
Vogais:
– Santiago Olmo García, como persoa representante do Centro Galego de Arte Contemporánea.
– María Susana Cendán Caaveiro, como persoa representante da Facultade de Belas Artes da Universidade de Vigo.
– Celestino García Braña, como persoa representante da Real Academia Galega de Belas Artes.
– Antón Castro Fernández, profesor de Historia da Arte e crítico de arte.
– Antón Pulido Novoa, pintor, gravador e xestor cultural.
– Isabel Aguirre de Úrcola, arquitecta e directora da Escola Galega da Paisaxe.
Secretaria: a persoa titular da xerencia do Centro Galego de Arte Contemporánea.
Artigo 2
Os nomeamentos anteriores terán unha duración de catro anos renovables. Aquelas persoas nomeadas por razón do seu cargo cesarán automaticamente coa perda da condición en virtude da cal foron nomeadas.
Santiago de Compostela, 11 de xuño de 2019
DECRETO 66/2019, do 11 de xuño, polo que se dispón o cesamento dun membro do Consello Económico e Social de Galicia.
Presidencia da Xunta de Galicia — II. Autoridades e persoal — 24/06/2019

En virtude do establecido nos artigos 9.1, inciso segundo, e 10.f) da Lei 6/1995, do 28 de xuño, pola que se crea o Consello Económico e Social de Galicia, e no artigo 9.e) do Regulamento de réxime interno deste, e de acordo coa proposta efectuada pola Confederación Intersindical Galega o 20 de maio de 2019,
Que cese, como membro titular do Consello Económico e Social de Galicia, Fernando Roberto Acuña Rúa, en representación da Confederación Intersindical Galega.
Santiago de Compostela, once de xuño de dous mil dezanove